Levický Astrum je na prahu veľkého úspechu. Jediné víťazstvo delí zverencov Františka Róna od vysnívaného finále.
LEVICE. Pred štvrtým a verme, že posledným zápasom, sme sa s Františkom Rónom porozprávali.
Zápas číslo tri bol vo vašej réžii. Získali ste cenné víťazstvo, ktoré vám otvára finálové brány.
O to sa pričinili naši hráči. Do bodky splnili všetky taktické pokyny, ktoré sme im dali. Od začiatku bolo vidieť obrovskú chuť hráčov vyhrať. Získali sme 10-bodový náskok a prakticky celý čas sme ho kontrolovali. V záverečnej štvrtine Spišská riskovala, otvorila hru, ale sebavedomie hráčov bolo tak vysoké, že sme to ustáli a vyhrali.
Z priebehu semifinálovej série sa zdá, že Handlová vás vo štvrťfinále potrápila viac. Je to naozaj tak?
To je len zdanie. Iste, Handlová mala kvalitných hráčov do útoku, ale Spišská je zase agresívnejšia. Ťažko sa to porovnáva, ale náš rival má iste svoju kvalitu. Nie nadarmo skončili v súťaži druhí, po hernej stránke sú na tom dobre.
Levice klopú na finálovú bránu. Vy podobné volanie už dobre poznáte, s Pezinkom ste bojovali o titul Slovenska. Zdá sa, že svojim celkom nosíte šťastie. Aké je tajomstvo vášho úspechu?
Je to v prvom rade otázka kvality kádra. V Leviciach je výborný hráčsky materiál a z toho ťažíme. Taktiež je dôležitá skúsenosť. Toto je už moja 21. sezóna, z toho osemnásta. v play off. Zápasy vo vyraďovacej časti sú iné ako v základnej. Treba sa na ne dobre pripraviť. Máločo ma zaskočí, snažím sa na chlapcov prenášať pokoj a odovzdávať skúsenosti.
Štvrťfinálový obrat s Handlovou bol impozantný. Kde sa v mužstve vzala tá sila, ktorá celú sériu otočila?
Chlapci cítili, že na Handlovú majú. Prvý zápas sme prehrali doma smolne, o to bolo ich odhodlanie a viera v úspech väčšie a my sme to dokázali. Ukázalo sa to aj v piatom zápase, kde sme prehrávali pred koncom o 6 bodov a predsa sme vyhrali a postúpili. Psychika robí veľké veci aj v športe.
Streda bude kľúčová. Mužstvo je iste veľmi nabudené, doma bude chcieť rozhodnúť. Neobávate sa, že budete musieť tlmiť eufóriu v mužstve?
Nemyslím si to. Po výhre v treťom zápase sme si povedali, že musíme ostať pri zemi a zodpovedne sa pripraviť na súpera. Chlapci vedia, že ešte nie je rozhodnuté, takže na eufóriu teraz nie je priestor.